《长江歌送黎天与之任镇江》
明代·张弼

长江万里岷峨来，奔流到海如奔雷。
江边山际乃有镇江府，襟喉三吴百粤何雄哉。
况迩南都根本地，掌司筦钥须英才。
同年进士黎天与，豸冠白简居乌台。
九重特命守此土，万姓渴望阳春回。
天堑之流益浩荡，铁瓮之城益崔巍。
山童巷妇需惠泽，使车商舶怀恩威。
公馀啸咏领风月，金焦江海为樽罍。
万岁楼头西北望，月光炯炯射三台。
皇华使者尺一纸，会徵黄霸待蓬莱。
嗟予荒谬百无用，却有健笔能品裁。
是时为君书德政，磨平北固为穹碑。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。